Bestyrelsens Beretning for 2023.

Det er den 4. beretning, som jeg holder som formand.

I 2023 har vi holdt 3 bestyrelsesmøder. Der har også været holdt 2 bestyrelsesmøder, og et repræsentantskabsmøde i Sønderborg vandråd, hvor Ejvind er formand.

Generalforsamlingen i Vandsamarbejdet for Sønderborg Kommune blev holdt den 16. november, fra SØV deltog Bjarne og Ejvind. Vandsamarbejdet kører endnu, det skulle have været afviklet i løbet af 2023, men da langt fra alle indsatsplaner er lavet, og sandsynligvis heller ikke bliver det i dette år, vil der blive opkrævet kontingent til dette arbejde også i 2024. Vandsamarbejdet fortsætter til alle indsatsplaner er lavet, og skulle derefter nedlægges, men da Vandrådet sandsynligvis bliver nedlagt ved deres generalforsamling i april og alle opgaverne flyttes til Vandsamarbejdet, ja så fortsætter det.

I 2023 sendte vi 303.236 m3 vand ud til forbrugerne, 20.000 mindre end i 2022. Vi har solgt 301141 m3, det er næsten 15.000 mindre end i 2022, (de sidste 2 år er det tal faldet med ca. 25.000 m3 eller ca. 8%.). Det giver så et spild på 5,71%, det er 1,0% lavere end i 2022. Det ser ud fint ud, for udover spild på grund af brud, så indeholder det også den mængde vand, som bliver brugt til at gennemskylle rørene med. Det sker engang imellem på nogen bestemte steder, og især efter et større brud et eller andet sted på rørsystemet.

Vi havde sidste år 52 reparationer på ledningsnettet store som små, 17 gange blev vores rørsystem gravet over, 20 hvor det var en ventil i målerbrønd og 3 stophaner.

I 2023 afslørede vi 49 lækager hos forskellige andelshavere, det største antal vi har haft på et år, og det var alt fra dryppende vandhaner over løbende toiletter til brud på andelshavernes egne rørsystemer.

Får man et brud, eller er der mistanke om et brud, er det bedste, man kan gøre, kontakte Vandforsyningens personale så finder de ud af, hvad der skal gøres. Viser det sig, at der har været et større udslip, så er der mulighed for at få kompensation for udslippet, der skal dog opfyldes forskellige betingelser som:

* Det skal være et skjult brud.
* Det må ikke kunne takteres som groft og uforsvarlig (fx at man kan høre, at der løber vand i kloak eller bæk).
* Derudover er der en selvrisiko, som er andelshaverens normal forbrug + 300m3.

Disse regler er nationale, det er jo også forsyningerne i kommunerne som fx Sønderborg Forsyning, som skal have den største del af m3 prisen nemlig vandafledningens afgiften.

Vi har eller rettere Bred VVS har været i gang med at montere de nye forbrugsmålere ca 2600 stk. Vi mangler stadig 13, som bliver monteret så hurtig, det kan lade sig gøre, at få fat i ejerne. Vi forventer os rigtig meget af de nye målere, idet de kan lytte ud i systemet, og sammen med et avanceret PC program kan de givet et godt bud på, hvor der er et brud, så vi kan få spild% ned under 5%. Men vi kan se, at det også kræver en erfaring med at vurdere støjtallene, der kommer fra målerne. Så der går nok noget tid, før vi får det fulde udbytte af dem.

Sidste år sagde jeg, at vi forventer, at vi vil komme i kontakt med alle andelshavernes målere, og ikke som det var før, hvor vi kun havde kontakt med 80 til 90 %. Og ja det har vi, så servicen bliver tæt ved 100%.

Nu har vi kørt med solcellerne i ¾ år, og vi har et overblik over, hvad det har betydet for vores el forbrug. Hør godt efter for nu kommer der nogle tal:

EL-forbrug i 2022: 208.032 kWh. I 2023: 152.564 kWh. Altså 55.468 kWh mindre.

Vi ud pumpede ca. 20.00 m3 mindre i 2023 end i 2022 hvilket svarer til 10.000 kWh.

Den reelle El – besparelse er således 45.500 kWh

Det kan nævnes, at cellerne lavede 56.349 kWh, og vi solgte til nettet 3.499 kWh, de resterende 7.350kWh blev leveret til nettet uden betaling, fordi Nordlys var længe om at sende os en kode, så vi kunne sælge vores overskydende strøm til et selskab, der hedder Strømstød. Der er forresten også minimalt, hvad de betaler for det.

Fremtiden.

Der er kommet et nyt direktiv, som hedder NIS2 (NIS Network and Information Security) som betyder at vi skal sikre vores It så at fx Russerne ikke kan nedlægge vores net så vi ikke kan levere vand til forbrugerne. Der er kun enheder af ”særlig kritisk betydning” der skal opfylde kravene i NIS2, og disse skal være opfyldt senest den 18. oktober i år. Vi ved dog allerede nu at vandværker der leverer mere end 200.000 m3 skal opfylde kravene, så vi er i gang og regner med at være færdig om ca. en måned.

Der er også et CER-direktiv, som også stiller krav til kritiske enheder, der også skal opfyldes i efteråret. Det betyder kort fortalt at vi skal være modstandsdygtig over for fysiske påvirkninger, d.v.s. at det skal være næsten umuligt at komme ind på værket og komme fx gift i vandet. Vi skal altså have alarm på vandværket og alle pumpestationer, og hvis der er uautoriseret adgang skal værket - eller udpumpningen standse, og ikke starte op før det er konstateret om der er kommet noget i vandet. Dette arbejde er også sat i gang og varer sikkert ca. 6 måneder.

 Vi vil også, gå i gang med at se på vores rørsystem, hvor vi kan sætte områdemålere op til overvågning af et begrænset område, så det bliver nemmere, at finde utæthederne. Det er lidt på samme måde, som vi overvåger andelshavernes installationer.

Til slut tak til min bestyrelse for det gode samarbejde vi har, selv om vi er mange, så er vi enige om, hvad vores mål er: Først og fremmest godt drikkevand og derefter så billigt som muligt. Selvom vi er mange, så synes jeg at det fungerer rigtig godt og positivt med mange gode input, så tingene bliver vendt - og set fra mange sider. Så som jeg ser det, er det en fordel for SØV, og dermed for andelshaverne.

Også en stor tak til vores 3 ansatte for jeres store engagement i udviser, og den omhyggelighed hvormed i udfører arbejdet, samt jeres gode måde at være på.

Tak til alle for jeres interesse i SØV. **TAK**.